# STRATEGIJA RAZVOJA 2025. – 2030.

## Uvod

**Predstavljanje Društva**

Športsko ribolovno društvo "Drava" Osijek D. G. jedno je od najznačajnijih ribolovnih društava u regiji, s bogatom tradicijom i prepoznatljivim doprinosom razvoju ribolovne infrastrukture, organizaciji natjecanja te promicanju ribolova kao Športa i rekreacije. Društvo okuplja ribolovce svih generacija, aktivno sudjeluje u izobrazbi mladih i brine o unapređenju ribolovnih voda.

**Razlog izrade Strategije**

Strategija razvoja za razdoblje 2025. – 2030. izrađuje se s ciljem postavljanja jasnih smjernica za daljnji razvoj Društva, osiguravanja njegove stabilnosti te dugoročnog unapređenja upravljanja resursima, infrastrukturom i članstvom. Strategija obuhvaća analizu trenutnog stanja, definiranje vizije i misije, postavljanje strateških ciljeva te konkretne korake za njihovu realizaciju, uz financijski plan i mehanizme praćenja provedbe. Poseban naglasak stavljen je na održivost športskog ribolova, odgovorno gospodarenje ribljim bogatstvom, zaštitu bioraznolikosti i očuvanje prirodnog okoliša.

**Povijest ŠRD „Drava“ Osijek D. G.**

Športsko ribolovno društvo „Drava“ Osijek D. G. vuče korijene iz Hrvatskog podravskog kluba Rogač, osnovanog 1924. godine u Donjem Gradu. Prve pisane vijesti o osnivanju Društva datiraju iz 1938. godine, dok je Društvo službeno registrirano 1936. godine. Upravo se ta godina uzima kao godina osnutka Društva pod imenom ŠRD „Drava“ Osijek D. G.

Kroz desetljeća, Društvo je kontinuirano raslo, širilo svoje djelatnosti, ulagalo u infrastrukturu i organiziralo brojna prestižna natjecanja, među kojima se ističe Svjetsko klupsko prvenstvo održano 2006. godine. Godinu dana kasnije, 2007., Društvo je proglašeno najboljim športsko-ribolovnim društvom grada Osijeka te je dobilo priznanje „Športaš 2007.“.

Nakon preseljenja 2017. godine na novu adresu u Osijeku, Društvo je posebnu pažnju usmjerilo na rad s kadetima i aktivno sudjelovanje u javnim natječajima za financiranje projekata.

Godine 2023. započet je povratak na staru, povijesnu lokaciju – Ribarski dom – čime se nastavlja kontinuitet rada i dodatno jača zajednica članova i prijatelja Društva.

## Vizija i misija Društva

**Vizija**

Športsko ribolovno društvo "Drava" Osijek D. G. je snažna i održiva ribolovna zajednica.

**Misija**

Društvo je posvećeno očuvanju i razvoju ribolovne tradicije kroz:

* stalno unapređenje infrastrukture,
* organizaciju tradicionalnih natjecanja za svoje članove,
* izobrazbu novih generacija ribolovaca,
* promicanje ekološke svijesti i očuvanja prirodnih bogatstava rijeke Drave.

## SWOT analiza Društva

**Snage**

* Izgrađena infrastruktura (Udičarski dom, Ribarski dom)
* Organizacija tradicionalnih natjecanja za svoje članove
* Obrazovanje mladih ribolovaca
* Dugogodišnja tradicija
* Aktivna zajednica i suradnja s institucijama.

**Slabosti**

* Više od 65 % članova starije je od 65 godina
* Nizak broj aktivnih članova
* Ograničen utjecaj u Zajednici ŠRD Osijek
* Nedostatak mladih članova do 20 godina.

**Prilike**

* Povratak na obalu Drave – u Ribarski dom
* Digitalna prisutnost i transparentnost rada
* Iskustvo i ugled u športskom ribolovu
* Mogućnost privlačenja novih članova
* Izmjene Zakona o slatkovodnom ribarstvu.

**Prijetnje**

* + Nesklad u razumijevanju dijela politike Društva i Zajednice ŠRD Osijek
  + Izmjene Zakona o slatkovodnom ribarstvu
  + Rizici u ugovorima o reciprocitetu
  + Povećanje cijena kadetskih iskaznica bez transparentne svrhe, odnosno bez jasno navedene namjene prikupljenih sredstava, dodatno može stvoriti dojam da se mladi članovi promatraju kao izvor prihoda, a ne kao budućnost ribolovnog društva.

# STRATEŠKI CILJEVI ZA RAZDOBLJE 2025. – 2030.

**CILJ 1:** Osigurati samoodrživost ŠRD 'Drava' kao zajednice aktivnih i povezanih športskih ribolovaca.

**CILJ 2:** ŠRD 'Drava' Osijek D. G. je vidljiv i vjerodostojan čimbenik u promicanju i zagovaranju održivog upravljanja i gospodarenja ribljim fondom, usklađeno sa znanstvenim i stručnim spoznajama te zajedničkim interesom svih športskih ribolovaca.

## Aktivnosti

Navedene ciljeve ostvarit ćemo sljedećim aktivnostima:

1. **Povratak u Ribarski dom**

Najvažniji je strateški cilj Društva u narednih pet godina povratak u Ribarski dom na obali Drave. Ovaj povratak osigurava dugoročnu stabilnost Društva i omogućava bolje uvjete za rad, izobrazbu i organizaciju natjecanja. Ugovor sa strateškim partnerom već je potpisan i predviđa povratak do 2028. godine.

* Praćenje dinamike provedbe projekta putem redovitih nadzora i izvještavanja.

1. **Unaprjeđenje infrastrukture Društva**

* Održavanje i unapređenje Udičarskog doma, koji uključuje apartmane, fotonaponsku elektranu, terase i ponton za vez čamaca.
* Opremanje prostorija Ribarskog doma (društvena prostorija, kuhinja, sanitarni čvor i tajništvo).
* Opremanje i iznajmljivanje tavanskog dijela Ribarskog doma.

1. **Jačanje i povećanje broja članova kroz zajedništvo i aktivno sudjelovanje**

Cilj je povećati ukupan broj članova, a posebno broj aktivnih članova koji se osjećaju dijelom društva, redovito sudjeluju u njegovim aktivnostima te kroz druženje i razmjenu iskustava doprinose jačanju zajedništva. Naglasak je na stvaranju okruženja u kojem se članovi rado okupljaju, osjećaju pripadnost i prepoznaju društvo kao svoje mjesto okupljanja.

* Organizacija redovitih druženja – neformalni sastanci i druženja četiri puta tjedno u društvenim prostorijama – radno vrijeme društva.
* Jačanje mentorskog programa – povezivanje iskusnih ribolovaca s mlađim članovima radi prijenosa znanja i vještina, uz dodatno jačanje suradnje s manjim lokalnim ribolovnim društvima. Planirano je da se kroz zajedničke aktivnosti, radionice i natjecanja potiče razmjena iskustava i zajednički rad na edukaciji mladih ribolovaca. Na našoj mrežnoj stranici bit će objavljeno desetak priloga godišnje koji prikazuju interakciju i učenje malih ribolovaca uz vodstvo iskusnih mentora.
* Unapređenje komunikacije radi bolje informiranosti članova putem društvenih mreža, ali i kroz usmeno prenošenje informacija unutar društva.
* Organiziranje zajedničkih domjenaka u prigodnim danima – sudjelovanje u natjecanjima kuhanja fiš paprikaša.
* Poboljšanje uvjeta za boravak u društvu – uređenje društvenih prostora, prilagodba sadržaja potrebama članova i osiguravanje ugodnog ozračja za okupljanja.
* Prodaja ribolovnih dozvola na više rata.
* Mogućnost kupnje ribolovne dozvole online putem.

1. **Razvoj rada s mladima i kadetima**

Nastavak obrazovnih programa i projekata za mlade ribolovce ključan je za dugoročnu održivost Društva. Cilj je povećati broj mladih članova i osigurati financiranje aktivnosti putem natječaja.

Nastavak obrazovnih programa i projekata za mlade ribolovce ključan je za dugoročnu održivost Društva. Poseban naglasak stavlja se na uključivanje mladih, uključujući i one iz lokalnih ribolovnih društava, s ciljem povećanja broja budućih ribolovaca te poticanja većeg interesa mladih za rekreativni i sportski ribolov. U tom smislu, Društvo planira dodatno razvijati suradnju s lokalnim ribolovnim društvima, kako bi se zajedničkim snagama osmislili i proveli programi edukacije, natjecanja i praktičnog učenja. Također, planira se osigurati financiranje tih aktivnosti putem javnih natječaja.

* Mala škola za ribolovce s dvije škole godišnje, odnosno prema mogućnostima i iskazanom interesu škola na način da uz ranije uključenu školu u projekt bude uključena i jedna nova škola.
* Redovan servis ribolovnog pribora za male ribolovce.
* Osnovna obuka nastavnika – voditelja Male škole za ribolovce.
* Godišnje natjecanje za polaznike škola za male ribolovce.

1. **Jačanje utjecaja u Zajednici ŠRD Osijek**

Aktivnija uloga Društva u donošenju odluka i provođenju politike ovlaštenika ribolovnog prava.

Temeljita i argumentirana priprema za sastanke s ovlaštenikom ribolovnog prava, uključujući podnošenje pisanih stavova Izvršnog odbora putem predstavnika Društva u tijelima upravljanja ovlaštenika ribolovnog prava.

Sustavna analiza pisanih izvješća sa sastanaka ovlaštenika ribolovnog prava radi boljeg razumijevanja procesa odlučivanja i obavještavanja članstva.

1. **Djelovanje putem javnosti**

Ažuriranje službene mrežne stranice i Facebook stranice, digitalne promidžbe te organizacija i sudjelovanje na različitim događanjima (Međunarodni dan rijeke Drave, Dani otvorenih vrata udruga, Dan gradske četvrti Donji grad, Sudjelovanje u Urban Fishing ligi).

1. **Očuvanje ribljeg fonda i zaštita okoliša**

ŠRD Drava nastavit će promicati odgovorno gospodarenje ribljim bogatstvom, zaštitu bioraznolikosti i očuvanje prirodnog okoliša putem objava tekstova na glasilima Društva, kao i putem izobrazbe malih ribolovaca

## MEHANIZMI PROVEDBE I PRAĆENJA

**Pokazatelji uspješnosti:**

* Broj članova po kategorijama
* Realizacija projekata
* Napredak u obnovi infrastrukture
* Financijska stabilnost Društva.

**Redovito praćenje:**

* Praćenje implementacije strategije uz prilagodbu aktivnosti prema potrebama Društva.
* Periodične revizije napretka i prilagodbe u skladu s promjenama u društvenim i financijskim uvjetima.

## **OČEKIVANI ISHODI**

Dugoročna stabilnost Društva temelji se na povratku u obnovljen i suvremeno opremljen prostor s bogatom tradicijom, smješten na samoj obali Drave. Financijska sigurnost osigurana je kroz ugovoreni dugoročni najam Udičarskog doma, iznajmljivanje tavanskog prostora Ribarskog doma te prihode od članarina. Udičarski dom se redovito održava i modernizira, čime raste njegova nominalna i funkcionalna vrijednost. Povećanje broja članova rezultat je otvorenosti i transparentnosti u radu Društva, kao i dosadašnjih postignuća.

Obnovljene prostorije postaju središnje mjesto okupljanja članova – za druženje, edukaciju, mentorstvo i međugeneracijske susrete, uz posebnu podršku malim ribolovcima kroz redovito servisiranje opreme i sadržaja prilagođenih djeci i mladima. Očekuje se prosječno 300 članova godišnje, uz povećanje udjela mlađih članova te onih koji se redovito uključuju u aktivnosti, čime se jača međusobna povezanost i zajedništvo.

Društvo aktivno sudjeluje u radu Zajednice ŠRD Osijek, s odgovornim i suradničkim pristupom u procesima donošenja odluka koje se tiču upravljanja ribolovnim pravom i zastupanja interesa na razini šire ribolovne zajednice.

Obrazovni program "Mala škola ribolovaca" uveden je u kurikulum deset osnovnih škola, uz educiranih deset voditelja/ica programa. Program je adekvatno opremljen za izvođenje u školskom okruženju te je osigurana njegova dugoročna održivost kroz izvannastavne aktivnosti i suradnju s drugim ribolovnim društvima diljem Hrvatske.

Članovi društva i mali ribolovci redovito sudjeluju na relevantnim javnim događanjima, prisutni su u medijima i na društvenim mrežama, doprinoseći vidljivosti ribolova, očuvanju prirodnih resursa te podizanju svijesti o važnosti zaštite ribljeg fonda i okoliša.

**Osijek, travanj 2025.**  
Za Izvršni odbor  
**Športsko ribolovno društvo „Drava“ Osijek D.G.**

(Lektorirala: **dr. sc. Maja Brust Nemet**)